《表侄赵文鼎监税传才拙所定九品杜诗说正宗作》
宋代·庞谦孺

平生竭力参时句，久矣冥搜见机杼。
岂惟蕴蓄彻遮栏，要使幽深尽呈露。
君今学诗叩妙理，颇已具眼识精粗。
他年陶冶融心神，好与造化开门户。
读之便感谁使然，若见其事在其处。
会须体物夺天机，便可分庭抗李杜。
风骚乐府久寂寞，但见坡谷正驰骛。
君才妙龄中科选，第恐此道非先务。
诗分九品吾所创，妄与正宗闢行路。
君今持此俗谁论，勿使群言生谤怒。

作者简介：庞谦孺（一一一七～一一六七），字祐甫，晚号白蘋老人，单州（今山东单县）人，寓居吴兴。高宗绍兴十年（一一四○），以季父恩为将仕郎。历泰州海陵尉，两浙西路提点刑狱司干办公事，江南东路转运司干办公事，镇江府观察推官。孝宗乾道三年（一一六七）权监饶州景德镇，寻卒，年五十一。有《白蘋文稿》十卷，已佚。事见《南涧甲乙稿》卷二二《祐甫墓志铭》。今录诗三十四首。